Zsidó Levél XII.
Ki az igaz keresztyén?
Zsid 10,1-18
Lekció: Józs 24?
Ha úgy gondoljuk, hogy a felolvasott rész gondolatai ismerősek, nem tévedünk. A mostani szakaszunk felépítésében és mondanivalójában nagyon hasonlít az 5,11-6,12-ig terjedő részre. Joggal mondhatjuk, hogy a kettő hasonmása egymásnak.
 Mindkettő a hitehagyásról szól. Mindkettő kemény tanítást hordoz. Mindkettőben vannak nyugtalanítóan nehéz igeversek. 
Ezek a hasonlóságok nem a véletlen eredményei. A Zsidó levél központi tanítása a 7-10. fejezetekben található. Három és fél fejezeten keresztül fejti ki a szerző Jézus Krisztus áldozatának a jelentőségét. Az itt található tanítások képezik a keresztyénség szívét. Ezt az értékes magot pedig két oldalról (bevezetésként és lezárásként) két komorabb igeszakasz fogja közre, amelyek a hitehagyásról szólnak. Olyan ez, mint a dió, amelyben az ízletes belet két kemény, száraz burok védi. Mintha ezzel is a szerző Krisztus személyének elhagyhatatlanságára mutatna: ha nem figyelsz Krisztusra, ha nem ragaszkodsz hozzá, ha nem maradsz meg mellette, akkor a hitehagyás a részed, és egy kemény valóság, a lelki halál vár rád.
Éppen ezért a Krisztusról szóló tanítást nem lehet elégszer ismételni. De mi a lényeg, hogyan foglalnád össze, amit Krisztusról tudni kell? A Zsidó levél szerzője megkapó egyszerűséggel két dolgot említ. 
Először is Krisztus megnyitotta számunkra az Atyához való utat. „19Mivelhogy azért, testvéreim, bizalmunk van a szentélybe való bemenetelre Jézus vére által.” Jézus feltárta a bűnös előtt a menny kapuját. Vére tisztára mos mindenkit, aki benne hisz, így ők többé már nem tisztátalanok Isten szemében. Sőt, Krisztusért az Atya gyermekeinek hívatnak, akiket mindig szívesen látnak az Ő színe előtt.
Másodszor pedig Krisztus a mi papunk: „21és mivel nagy papunk van az Isten háza felett.” Krisztus nem csupán megnyitotta a menny ajtaját, és aztán félreállt az útból, hanem továbbra is kapcsolatban van velünk. Mi vagyunk Isten háza, Ő pedig a papunk, közbenjárónk. Ő most a mennyben van, Isten jobbján ül. Övé minden hatalom, és ezt használja is az Ő népe érdekében. Krisztus papsága a garancia arra, hogy Isten áldó jelenlététől soha sem kell elszakadnunk. Ő tartja fenn életünket és lelkünket, és mozdít mindent abba az irányba, hogy az lelki javunkra váljon. 
1. Igaz lelkiség
Mindez azonban nem hagyhat érintetlenül. A szerző elég világosan jelzi ezt: a 19. és 21. versben azt olvassuk: „mivel”. Ehhez kapcsolódnak a 22-25. versekben található felszólítások. Mivel Krisztusnak köszönhetjük az Istennel való kapcsolat helyreállását, a szabad utat, a közvetlen kapcsolatot, a tisztaságot, a fiúságot, az állandó közbenjárást és gondviselést, ezért a mi életünknek is másnak kell lennie. Mindaz, aki megismerte Krisztusban a megváltást és a szabadságot, annak lelki élete drasztikusan megváltozik. Mi a jele az igaz lelkiségnek? Mi a jele az igazi keresztyénnek? A szerző hármat ad.
Imádat. „Járuljunk hozzá igaz szívvel, hitnek teljességével” – szól az első felszólítás. Ez korábban már többször is előkerült a levélben. A 4. fejezetben: „Járuljunk azért bizalommal a kegyelem trónjához, hogy irgalmat nyerjünk, és kegyelmet találjunk idejében jövő segítségül.” (4,16, vö. még 5,7).
Ez az Istenhez járulás nem más, mint a keresztyén válasza, amikor megérti az Isten által kínált kegyelmet. Más szóval ez az üdvözítő hit. Ez a bizonyítéka annak, hogy benne már új szív dobog, közte és Isten között új kapcsolat van. Többé nem ellenségek, hanem barátok, sőt családtagok. Többé nem háború van, hanem béke. Ha pedig ez így van, akkor mi lenne természetesebb, mint az, hogy a gyermek odafut a mennyei Atyjához? Vagy a szolga megbocsátó, irgalmas és szerető urához?
Ez a hittel való odajárulás alapvetően jellemzi a keresztyén embert. Nem csupán a megtéréskor elmondott bűnvalló, egyszeri imádságról van szó. Nem is csupán az imádkozásról általában. Hanem minden alkalomról, amikor Istenbe kapaszkodunk – legyen ez imádság, bibliaolvasás, hit vagy egy prédikáció hallgatása. Az Istenhez járulás nem más, mint az imádat, az a szeretet- és tiszteletteljes új viszony, amely a megkegyelmezett bűnös és Isten között van.
Fjodor Dosztojevszkij 25 éves volt, amikor már nagy népszerűségre tett szert Oroszországban első regénye, a Szegény emberek. Ennek mámora magával ragadta az írót, és egyre nyíltabb kritikával kezdte illetni a cári rezsimet. Tagja lett egy értelmiségi csoportnak, amelyek tiltott röpiratokat terjesztettek. Természetesen a rendőrség leleplezte őket, és Dosztojevszkijt társaival együtt letartóztatta. A hadbíróság az írót golyó általi halálra ítélték a többiekkel együtt. Az ítéletet másnap hajtották végre. Dosztojevszkijt felöltöztették a halálraítéltek fehér ruhájába, és a kivégzőoszlophoz kötötték. Szemét bekötötték, és így várt az utolsó hangra, amit életében hallani fog. És egyszerre a takarodó kürtjele harsant fel: egy cári kocsi érkezett, amely a felmentő ítéletet hozta. Büntetését – társaival együtt – négy év legkeményebb kényszermunkára változtatták. Annyira drámai volt ez a pillanat, hogy az író epilepsziás rohamot kapott, amely betegség az egész életében végigkísérte.

 A munkatáborban Dosztojevszkij csak az Újszövetséget olvashatta. Eközben az író felfedezett valami csodálatosat, ami messze túlhaladta korábbi szocialista ideáljait. Találkozott Krisztussal, és ez megváltoztatta életét. Egy barátjának így írt erről.

„Azt hiszem, hogy nincs semmi csodálatosabb, mélységesebb, szimpatikusabb, értelmesebb, férfiasabb és tökéletesebb Krisztusnál. És nem csak, hogy nincs, de nem is lehet – ezt mondom magamnak féltő szerelemmel. Továbbá ha valaki bebizonyítaná, hogy Krisztus nem egyenlő az igazsággal, és az igazság valóban nem volna egyenlő Krisztussal, akkor én inkább Krisztussal kívánnék maradni, mint sem az igazsággal.”

Még ha nem is értünk egyet Dosztojevszkij utolsó mondatával, szavai hűen tükrözik azt, amit minden keresztyénnek el kell tudni mondania. Ki az igazi keresztyén? Az, aki vágyódik Isten után, aki szereti Őt, és kívánja közelségét. Ez nem korlátozható csak tettekre, nem fogható meg csupán abban, hogy rendszeresen jár az alkalmakra, mindennap imádkozik és Bibliát olvas. Hanem az igazi keresztyénség egy megváltozott szívbeli viszony Isten iránt. Azért, amit Ő tett értünk – megmosott a gonosz lelkiismerettől, elvette bűntudatunkat, igaznak tekint minket Krisztusért –, nem szűnünk meg Őt imádni.

Ragaszkodás. Ha az első jellemzője az igaz keresztyénnek a hit, akkor a második a reménység. „23Ragaszkodjunk a reménység hitvallásához tántoríthatatlanul, mert hű az, aki ígéretet tett.” A reménység a hithez való ragaszkodás. Az a bizonyosság, hogy Isten üdvösséget adott már most, és teljes üdvösségre fog juttatni az utolsó ítéletkor Jézus papsága és áldozata miatt. Ez az ígéret tartja életben a keresztyén embert a bukások, nehézségek, szenvedések közepette. Az ehhez való ragaszkodás tud megőrizni a keskeny úton, hiszen ha azt szem elől tévesztjük, többé nincs miért keresztyénnek lenni, nincs miért az önmegtagadást választani Krisztusért. 
Ki az igazi keresztyén? Az, aki nem csupán lángra lobban Krisztusért, hanem folyamatosan ég is érte. Aki szereti annyira Őt, hogy ki is tart mellette. Az, aki nem adja fel hitét, amikor nehézségek jönnek. Aki nem enged kétségeinek, amikor lelkében szárazságot talál. Hanem aki kitartó marad a Krisztushoz való folyamodásban, a menny ostromlásában, az imádkozásban, igeolvasásban jócselekedetben a lelki hullámvölgyekben is. Aki mindennél nagyobbra tartja Isten hűségét és nekünk tett ígéreteit, még ha érzései, tapasztalatai, vágyai mást is mondanak – és így kitart tántoríthatatlanul Krisztus mellett, és örökli az üdvösséget. E ragaszkodás nélkül nem lehet valaki keresztyén.
Szeretet egymás iránt. A harmadik jellemzője nem lehet más a keresztyénnek, mint a szeretet. „24Legyen gondunk arra, hogy egymást buzdítsuk a szeretetre és a jó cselekedetekre.” Az igazi keresztyén nem élhet magányban, nem jellemezheti életet kizárólag az „én és az Úr” kapcsolat. Azért, mert amikor Krisztus minket egyénenként megváltott, egyúttal egy népnek váltott meg, hogy egy nyáj legyünk, akinek egy a pásztora (Jn 10,16). Éppen ezért a keresztyén élethez hozzátartozik az egymás szeretete, és különösen az egy gyülekezetben lévő keresztyén testvéreink buzdítása. Hogyan szerethetjük egymást? Az ige két gyakorlati dolgot említ.
Először is „25nem hagyva el összejöveteleinket.” Bármennyire egyszerűnek, közönségesnek, unalmasnak is tűnik, de a testvéri szeretet egyik alapvető módja a gyülekezeti alkalmak rendszeres, hű látogatása. Más magyar fordításokban általában a következő szerepel: „saját gyülekezetünket ne hagyjuk el” (új fordítás, de vö. Kecskeméthy, Ravasz). Tény, hogy egy gyülekezetet könnyelműen nem lehet elhagyni, azonban az eredeti görög szöveg nem a gyülekezet elhagyásáról beszél. Nem a szünagógé (gyülekezet) szó szerepel itt, hanem az episzünagógé (összegyülekezés, keresztyén alkalom). Ez pedig egy fontos különbség. Vannak ugyanis helyzetek, amikor egy keresztyénnek kötelessége elhagynia gyülekezetét: ha ott nyilvános tévtanítást hirdetnek, és az nem akarnak fellépni, ha megtűrnek kezeletlenül komoly bűnöket, ha közösséget vállalnak Isten dolgaiban a hitetlenekkel (2Kor 6,14-18). Többek között ezért hagyta el Pál a zsidók gyülekezetét, amikor azok nem akarták Krisztust elfogadni. Vagy Luther, Kálvin és más reformátorok a római egyházat.
Sokszor ezt az igét tévesen magyarázzák, mintha arról szólna, hogy amelyik gyülekezetbe (egyházba) születtünk, ott is kell meghalnunk. Ám Isten sosem szólít fel a kompromisszumban, bűnben, istentelen közösségben való megmaradásra. Viszont felszólít az igazság mellett való kiállásért – még ha ez a hamissá vált gyülekezettől való elszakadást is jelenti. 

Azonban ahhoz egyetlen keresztyénnek sincs joga, hogy magát megvonja a keresztyének összegyülekezésétől. Minden igaz hívő feladata, hogy olyan gyülekezet tagja legyen, ahol Krisztust tisztelik, és építse annak a gyülekezetnek testét teljes erejével és lelkével. Ez az ige felszólít az igaz, hitvalló gyülekezetekhez való csatlakozásra és azok alkalmainak komolyan vételére. 
Ez utóbbi felszólítás pedig aktuális számunkra, kedves budapesti gyülekezet. Isten kegyelméből hitvalló egyházban élhetünk, de a kérdés másik oldala a mi fülünkbe cseng: milyen a gyülekezeti alkalmakhoz való viszonyulásod? Miért van az, hogy a gyülekezet csupán fele látogatja a bibliaórákat vagy a vasárnapi imaközösséget, harmada a vasárnap délutáni alkalmat és ötöde a böjti imaalkalmakat? 

Hiszem, hogy szeretnétek Istennek kedvesen élni, és sokszor gondolkozva, imádkozva, gyötrődve kutatjátok Isten akaratát egy-egy kérdésben. Ám miért van az, hogy ilyen nyílt felszólítást pedig olyan könnyen szem elől tévesztünk? Isten világosan üzeni számunkra, hogy egymás szeretetre buzdításának eszköze az alkalmak látogatása. Ha nem vagy fizikailag se jelen, amikor testvéreid összegyűlnek, hogyan szeretnél testvéri kapcsolatokat, és pláne hogyan akarsz jó hatással lenni az életükre? Sokszor úgy tűnik, mintha időnket felosztanánk millió és egy dolog között úgy, hogy az egyik legfontosabbra, a testvéri közösségre nem jut egy-két óra. Nincs ez jól így, szeretett testvérek. Változni kell.
Ám a fizikai jelenlét még nem minden. Úgy kell jelen lenni, hogy „25…intve egymást”. Azaz az összegyülekezésünk nem csupán az egymás mellett ülésről és a fizikai együttlétről szól, hanem egymás kölcsönös bátorításáról és intéséről. Az Úr ebben a versben felszólít minket az őszinteségre. A mi jelenléteink, beszélgetéseink legyenek olyanok, hogy intésre és bátorításra sor kerülhessen. Ehhez annak, akinek baja, gyengesége van, őszintén fel kell vállalnia azt a többiek előtt. És a többieknek nem szabad csupán udvariasan mosolyogni, hanem venniük kell azt a fáradtságot, hogy szükségben lévő testvérük segítségére siessenek. Mind a két oldal egyformán fontos. Senki sem kapta azt az ajándékot, hogy neki csak másokat kell intenie. Mindenkinek elérhetővé kell válnia mások számára is. Ám ugyanakkor bátornak, hogy meggyőződését, javaslatát ne rejtse véka alá, hanem felvállalja. Melyik téren gyengélkedsz, testvérem? Mi az, amit meg kellene osztanod? Mi az, amivel mást intened kellene? Az igazi keresztyént az jellemzi, hogy intő és inthető egyszerre.
Talán hallottatok már a CIPA nevű betegségről. Az ilyen betegek egyszerűen nem éreznek fájdalmat. Semmit, még ha meg is vágják magukat. A fájdalom nélküli élet első hallásra kívánatosnak tűnik, ám a CIPA halálos betegség. Hiszen sokszor egyszerűen nincsenek is tudatában, hogy bármi baj lenne a szervezetükben. Nem fognak lázcsillapítót szedni, nem veszik el karjukat az égető hőtől, nem mennek el orvoshoz – mert nem érzik a bajt.
 Valami ilyenhez hasonló az a keresztyén, aki megvonja magát a testvéri közösségtől. Mivel nincs kitéve mások intésének, nem érzi a lelki bajait, és sodródik a halál felé.

2. A hitehagyás veszélye
Mindezek után jobban megérthetjük a hitehagyás valódi arcát. Ki a hitehagyó? Az, aki bár tisztában van az evangélium ígéreteivel és Isten parancsaival, mégis tudatosan hátat fordít azoknak.
Először is jegyezzük meg, hogy a hitehagyás szándékos bűn. „26Mert ha szándékosan vétkezünk, miután eljutottunk az igazság megismerésére, akkor többé nincs bűnökért való áldozat.” A hitehagyást nem lehet véletlenül elkövetni, az előre megfontolt, az igazság ismeretében elkövetett vétek Isten ellen. Pont ezért olyan szörnyű.
Első olvasásra ez a vers sok nehézséget okoz: ezek szerint hitehagyó vagyok, ha egyszer is szándékosan vétkezem? Nem erről van szó. A 29. vers teszi világossá, hogy milyen bűnt ért a szerző a 26. versben: „29Gondoljátok meg, mennyivel súlyosabb büntetésre méltó az, aki az Isten Fiát megtapossa, és a szövetség vérét, amellyel megszenteltetett, tisztátalannak tartja, és a kegyelem Lelkét megcsúfolja!” Ez a hitehagyás, nem kevesebb. Amikor valaki, aki megismerte a keresztyénség tanításait, hitvallást tett Jézusról, tapasztalta a Szentlélek munkáját egy keresztyén gyülekezetben, és mégis ezek után tudatosan hátat fordít mind Krisztusnak, mind az Ő egyházának.
Mindezzel együtt igenis komolyan kell vennünk a szándékosan elkövetett bűnöket. Minden tudatosan, megfontoltan elkövetett vétek egy lépés a hitehagyás felé vezető úton. Minden, az igazság ismeretének tudatában elkövetett bűn egy kemény réteget hord fel szívedre. Éppen ezért vigyázz, szeretett testvérem, és ne játssz a bűnnel! Különösen komolyan vedd szándékos bűneidet, és mihamarabb vidd a kegyelem trónjához, ahol tisztulást nyerhetsz azokból!
Másodszor lássuk meg, hogy a hitehagyásnak két oldala van: egy tanbeli és egy tettbeli. Hitehagyott az, aki az igazság ismeretében megtagadja a Krisztusról való igaz tanítást. Azonban ehhez az is hozzátartozik, hogy kivész belőle a keresztyénség megélése, és végleg eltávolodik a gyülekezettől. A gyülekezetben, amelynek a levél íródott, voltak olyanok, akik elindultak ezen az úton – akiknek szokásává vált, hogy elhagyják az összejöveteleket. Valószínűleg a zsidóktól, anyagi hátránytól, üldöztetéstől való félelem miatt elkezdték szégyellni a keresztyének közösségét, és kimaradoztak. Ez pedig elég komoly bűn volt ahhoz, hogy a szerző a hitehagyás veszélyét fesse fel előttük.
Nem minden hitehagyott kezdte a Krisztussal való tanítás megkérdőjelezésével. Lehet, hogy valami bűn volt az életében, amit takargatni akart. Vagy valami más dolog miatt elkezdte feladni a közösséget, és eltávolodott a testvérektől. Nem kell a hitehagyáshoz gyűlölet, elég a „közöny”, amely a lassú folyamatban a halálhoz vezet.

Kedves gyülekezet, a hitehagyás szörnyűségét látnotok kell. Bele kell néznetek az igébe, amely az ilyeneknek azt mondja, hogy számukra „az ítéletnek valami rettenetes várása [van hátra], amikor tűz lángja fogja megemészteni az ellenszegülőket.” A legszörnyűbb, hogy ők azok, akik a menny kapujában voltak, ám belépés helyett visszafordultak. Az ítélő Isten kezébe rettenetes dolog esni. Éppen ezért választanod kell most. A középút nem lehetőség. A közömbösség nem megoldás. A langymelegség nem elég. Leszel-e buzgó Krisztusért, vagy hátat fordítasz neki?
3. A bátorító múlt
Ám Isten ezzel az igerésszel felrázni és nem elbátortalanítani akar minket. Éppen ezért a végén én is hadd zárjam bátorítással. A Zsidó levél szerzője a múlt tapasztalataira irányítja a zsidók figyelmét. Hitüknek arra a győzelmes periódusára, amikor örömmel tudták venni a gyalázásokat és vagyonuk elrablását, és társai voltak a hitükért szenvedőknek, nem gondolva arra, hogy ezzel milyennek tűnnek majd mások szemében. Ha nehéz helyzetben is vannak most, de a győzelmes múlt bátorítja őket a kitartásra.

Úgy gondolom, hogy ez a gondolat minden keresztyént bátorít. Kedves gyülekezet, ha most meg is lankadtatok, de emlékezzetek vissza keresztyén életetekre. Jól tudom, hogy mindnyájatok életében voltak periódusok, amikor hittel vállaltátok fel az emberileg lehetetlennek tűnő dolgokat. Kapcsolatokat szakítottatok meg Krisztusért, emberekkel szálltatok szembe, tűrtetek a nehézségben, örültetek a nyomorúságban. Ez Krisztus ereje volt az életetekben. Most ugyanebből a Krisztusból merítsetek erőt, és újuljatok meg, álljatok fel, tartsatok ki!
Ismerjük William Wilberforce-nak az életét, aki 26 éven keresztül küzdött a rabszolgák felszabadításáért. Már 10 éve küzdött a felszabadításért, amikor este egy újabb vesztes szavazás után, elcsüggedt. Kimerült volt és frusztrált. Ebben az állapotban nyitotta ki Bibliáját, és hozzákezdett átlapozni. Egy kis papír esett ki belőle. Egy levél volt, amelyet John Wesley írt neki nem sokkal halála előtt. Wilberforce kinyitotta és elolvasta:

„Hacsak nem az isteni hatalom helyezett téged oda … nem látom, hogyan vihetnéd végig ezt a dicsőséges vállalkozást, hogy ellenállj a rabszolgaság utálatos gyakorlatának – amely a vallásnak, Angliának és az emberi természetnek megcsúfolása. Hacsak nem Isten helyett téged pont erre a feladatra, akkor ki fogsz merülni az emberek és ördögök ellenállásába. De ha Isten veled van, ki lehet ellened? Ők vajon együtt erősebbek, mint Isten? Ó, ne fáradj meg a jócselekvésben. Menj Isten nevében és az Ő hatalmának erejével!”

Szeretném, ha a csüggedések között mi is átlapoznánk a Bibliánkat, és azok sorai között hasonló bátorításokat találnánk. Szeretett gyülekezet, szeretném, ha tudnátok: azért kell kitartanotok, azért legyetek bátrak, mert Isten választott ki Titeket, és állított a helyetekre és ebbe a gyülekezetbe. Ha nem Ő tette volna, akkor mindnyájan csődöt mondunk. De mivel Ő választott ki, hívott el és fog megőrizni, ezért Isten nevében mondom: legyetek buzgóságosak, és tartsatok ki! Ámen. 
� Egy jó példa a hasonlóságokra a két részben található figyelmeztetés (6,4-8 ill. 10,26-31) és bátorítás (6,9-12 ill. 10,32-36) vizsgálata. Ugyanaz a szerkezet, a mondanivaló. Bővebben l. William L. Lane: Hebrews 9-13, 296-297. old.

